b'\n_START_ARTICLE_\nPlutono projektas\n_START_PARAGRAPH_\nPlutono projektas buvo 1957 m. prad\xc4\x97tas vystyti projektas, skirtas sukurti tarp\xc5\xbeemynin\xc4\x99 sparnuot\xc4\x85j\xc4\x85 raket\xc4\x85 branduoliniu varikliu._NEWLINE_Pagal sumanym\xc4\x85, raketa tur\xc4\x97jo \xe2\x80\x9eryti\xe2\x80\x9c prie\xc5\xa1ais esant\xc4\xaf or\xc4\x85, kur\xc4\xaf viduje esantis branduolinis reaktorius b\xc5\xabt\xc5\xb3 kaitin\xc4\x99s iki labai auk\xc5\xa1t\xc5\xb3 temperat\xc5\xabr\xc5\xb3. \xc4\xaekait\xc4\x99s (ir i\xc5\xa1sipl\xc4\x97t\xc4\x99s) oras dideliu spaudimu ver\xc5\xbet\xc5\xb3si pro i\xc5\xa1metam\xc4\x85sias angas, varydamas raket\xc4\x85. Toks variklis gal\xc4\x97jo veikti tik skrendant ma\xc5\xbeiausiai triskart didesniu nei garso grei\xc4\x8diu, tod\xc4\x97l raketai paleisti buvo reikalinga papildoma, \xc4\xafprastos konstrukcijos pakopa. D\xc4\x97l didelio radioaktyvumo (atsirandan\xc4\x8dio tik \xc4\xafjungus) toks variklis negal\xc4\x97jo varyti pilotuojamo aparato ar b\xc5\xabti panaudotas pakartotinai._NEWLINE_Branduolinis variklis u\xc5\xbetikrino labai didel\xc4\xaf skridimo nuotol\xc4\xaf: kart\xc4\x85 paleista, tokia raketa gal\xc4\x97jo daugel\xc4\xaf m\xc4\x97nesi\xc5\xb3 skrieti aplink \xc5\xbdem\xc4\x99 ratu, kol bus nukreipta \xc4\xaf taikin\xc4\xaf (skirtingai nuo kosmini\xc5\xb3 laiv\xc5\xb3, ji b\xc5\xabt\xc5\xb3 skridusi neauk\xc5\xa1tai). Raketa tur\xc4\x97jo ne\xc5\xa1ti galing\xc4\x85 branduolin\xc4\xaf ginkl\xc4\x85. Ta\xc4\x8diau buvo svarstoma, ar jai apskritai reikalinga kovin\xc4\x97 galvut\xc4\x97, nes skriejant \xc5\xbeemai vien jos reaktoriaus radiacija bei didelio grei\xc4\x8dio kuriama sm\xc5\xabgio banga jau buvo pakankamai naikinan\xc4\x8dios._NEWLINE_\xc4\xae projekt\xc4\x85 buvo investuota apie 1,2 milijono doleri\xc5\xb3. Buvo pagaminti ir s\xc4\x97kmingai bandyti pirmieji tokie varikliai. Ta\xc4\x8diau galop \xc5\xa1io sumanymo buvo atsisakyta, pasirenkant paprastesnes balistines raketas.'